b'\n_START_ARTICLE_\nWorld of Warcraft\n_START_SECTION_\nAp\xc5\xbevalga\n_START_PARAGRAPH_\n\xc5\xbdaidime i\xc5\xa1 esm\xc4\x97s galima daryti bet k\xc4\x85, ta\xc4\x8diau ne\xc5\xbeinant kuo u\xc5\xbesiimti i\xc5\xa1 \xc5\xbeaidimo valdom\xc5\xb3 veik\xc4\x97j\xc5\xb3 galima priimti u\xc5\xbeduotis (angl. quest) \xe2\x80\x93 k\xc4\x85 nors surasti, ko nors pririnkti, u\xc5\xbemu\xc5\xa1ti sutart\xc4\x85 skai\xc4\x8di\xc5\xb3 koki\xc5\xb3 nors prie\xc5\xa1\xc5\xb3 ir pan. Atlikdamas \xc5\xa1ias u\xc5\xbeduotis \xc5\xbeaid\xc4\x97jas pakyla \xc4\xaf auk\xc5\xa1tesn\xc4\xaf lyg\xc4\xaf. Nors kai kurios klas\xc4\x97s atrodo ma\xc5\xbeiau agresyvios, visgi dauguma u\xc5\xbeduo\xc4\x8di\xc5\xb3 yra k\xc4\x85 nors nukauti. \xc5\xbdaid\xc4\x97jas gali pasirinkti pasaul\xc4\xaf (angl. realm), kur dalyviai gali bet kada atakuoti vieni kitus arba rinktis tok\xc4\xaf, kuriame galimos tik dvikovos, b\xc5\xabtinai abiem pus\xc4\x97ms i\xc5\xa1 anksto sutinkant. \xc5\xbduv\xc4\x99s \xc5\xbeaid\xc4\x97jas virsta \xc5\xa1m\xc4\x97kla, kuri i\xc5\xa1kart atsiduria kapin\xc4\x97se ir nor\xc4\x97dama prisikelti turi atvykti \xc4\xaf mirties viet\xc4\x85 (susirasti savo k\xc5\xabn\xc4\x85)._NEWLINE_Skirtingai nuo ankstesni\xc5\xb3 \xc5\xbeaidim\xc5\xb3 \xe2\x80\x9eWarcraft\xe2\x80\x9c serijoje, \xe2\x80\x9eWorld Of Warcraft\xe2\x80\x9c n\xc4\x97ra \xc5\xbeaidimas strategija, o daugelio \xc5\xbeaid\xc4\x97j\xc5\xb3 RPG.\n_START_SECTION_\nRas\xc4\x97s, klas\xc4\x97s ir profesijos\n_START_PARAGRAPH_\n\xc5\xbdaid\xc4\x97jas gali pasirinkti, kieno pus\xc4\x97je \xc5\xbeaisti: Ordos arba Aljanso. Orda susideda i\xc5\xa1 ork\xc5\xb3 (angl. orcs), nemir\xc4\x97li\xc5\xb3 (angl. undead), tauren\xc5\xb3 (angl. tauren), troli\xc5\xb3 (angl. trolls), kraujo elf\xc5\xb3 (angl. blood elves) ir goblin\xc5\xb3 (angl. goblins). Aljansui priklauso \xc5\xbemon\xc4\x97s (angl. humans), nakties elfai (angl. night elves), gnomai (angl. gnomes), nyk\xc5\xa1tukai (angl. dwarves), draenai (angl. draenei) ir vorgenai (angl. worgens). Be to, kurdami persona\xc5\xbe\xc4\x85, \xc5\xbeaid\xc4\x97jai gali pasirinkti jo klas\xc4\x99. I\xc5\xa1 viso j\xc5\xb3 yra 11: druidas (angl. druid), suk\xc4\x8dius (angl. rogue), magas (angl. mage), karys (angl. warrior), med\xc5\xbeiotojas (angl. hunter), riteris/paladinas (angl. paladin), dvasininkas (angl. priest), \xc5\xa1amanas (angl. shaman), raganius (angl. warlock), mirties riteris (angl. death knight) ir vienuolis (angl. monk). Taip pat galima i\xc5\xa1mokti \xc4\xafvairi\xc5\xb3 profesij\xc5\xb3. Galima pasirinkti 2 pagrindines profesijas ir 3 antrines._NEWLINE_Kiekviena ras\xc4\x97 turi savo atskir\xc4\x85 pasaul\xc4\xaf (nakties elfai \xe2\x80\x93 mi\xc5\xa1k\xc4\x85, nyk\xc5\xa1tukai \xe2\x80\x93 apsnigtus \xc5\xbeiemos kalnus, taurenai \xe2\x80\x93 vasaros kalnus ir pan). Kiekviena klas\xc4\x97 kiek kitaip atrodo, turi skirtingus ginklus, bet visgi bent i\xc5\xa1 prad\xc5\xbei\xc5\xb3 gauna tokias pa\xc4\x8dias ar labai pana\xc5\xa1ias u\xc5\xbeduotis. Magai, med\xc5\xbeiotojai bei raganiai turi savo \xc5\xbeaidimo valdom\xc4\x85 palydov\xc4\x85 (magai turi element\xc5\xb3 \xc4\xafsik\xc5\xabnijimus, med\xc5\xbeiotojai turi gyv\xc5\xabnus, o raganiai \xe2\x80\x93 nuosavus demonus). Palydov\xc5\xb3 elgesys nelabai sud\xc4\x97tingas \xe2\x80\x93 seka i\xc5\xa1 paskos ir atakuoja t\xc4\x85 pat\xc4\xaf prie\xc5\xa1\xc4\x85, kur\xc4\xaf puola pats \xc5\xbeaid\xc4\x97jas.\n_START_SECTION_\nGeografija\n_START_PARAGRAPH_\n\xe2\x80\x9eWorld Of Warcraft\xe2\x80\x9c susideda i\xc5\xa1 dviej\xc5\xb3 pasauli\xc5\xb3. Tai Azeroth ir Draenor (Outland). Azerote yra trys \xc5\xbeemynai: Kalimdor, Northrend ir Ryt\xc5\xb3 Karalyst\xc4\x97s (angl. Eastern Kingdoms).\n_START_SECTION_\nMuzika\n_START_PARAGRAPH_\nGarso takelis \xc5\xbeaidimui \xe2\x80\x9eWorld of Warcraft\xe2\x80\x9c buvo sudarytas ir sutvarkytas pagal Jason Hayes, Tracy W. Bush, Derek Duke ir Glenn Stafford. Jis buvo i\xc5\xa1leistas 2004 m. lapkri\xc4\x8dio 23 d. kartu su specialiu \xc5\xbeaidimo leidiniu. Tai taip pat parduodamas atskirai CD diske, mp3 formatu.\n_START_SECTION_\nMokestis\n_START_PARAGRAPH_\n\xc5\xa0iuo metu galima nemokamai atsisi\xc5\xb3sti \xc5\xbeaidimo program\xc4\x85 ir \xc5\xbeaisti iki 20 lygmens. Pasiek\xc4\x99s \xc5\xa1\xc4\xaf lygmen\xc4\xaf persona\xc5\xbeas nustoja tobul\xc4\x97ti. Norint galima susikurti kit\xc4\x85 (taip pat ir kitokiai rasei priklausant\xc4\xaf) persona\xc5\xbe\xc4\x85 ir j\xc4\xaf taip pat i\xc5\xa1vystyti iki 20 lygmens. Nemokamai \xc5\xbeaid\xc5\xbeiantys turi ir daugiau apribojim\xc5\xb3, svarbiausia, labai apribotos j\xc5\xb3 kooperavimosi, bendravimo su kitais \xc5\xbeaid\xc4\x97jais galimyb\xc4\x97s (gali kalb\xc4\x97ti tik jei prie\xc5\xa1 tai mokantis \xc5\xbeaid\xc4\x97jas pats prad\xc4\x97jo pokalb\xc4\xaf). Nusipirkus \xc5\xbeaidim\xc4\x85 reikia mok\xc4\x97ti po 11\xe2\x80\x9313 eur\xc5\xb3 per m\xc4\x97nes\xc4\xaf (priklauso nuo pasirinkto mok\xc4\x97jimo plano).\n_START_SECTION_\nPrivat\xc5\xabs serveriai\n_START_PARAGRAPH_\nTechni\xc5\xa1kai \xc4\xafmanoma vietoj originalaus WoW serverio patiems susikurti ir naudoti neteis\xc4\x97t\xc4\x85 privat\xc5\xb3 (toki\xc5\xb3 serveri\xc5\xb3 k\xc5\xabrimas pa\xc5\xbeeid\xc5\xbeia daugel\xc4\xaf vartotojo licenzijos punkt\xc5\xb3). Taip sukuriamas nepriklausomas virtualus pasaulis, kuriame gali galioti kokios norima taisykl\xc4\x97s. Toki\xc5\xb3 serveri\xc5\xb3 Internete gana daug, ta\xc4\x8diau firma kelia prie\xc5\xa1 j\xc5\xb3 savininkus teismo procesus, ypa\xc4\x8d jei jie pradeda vienu ar kitu b\xc5\xabdu patys rinkti i\xc5\xa1 \xc5\xbeaid\xc4\x97j\xc5\xb3 mokest\xc4\xaf. 2010 metais kompanija prisiteis\xc4\x97 88 milijonus doleri\xc5\xb3 i\xc5\xa1 neteis\xc4\x97to serverio savinink\xc4\x97s, kuri, pardavin\xc4\x97dama \xc5\xbeaidime naudingus virtualius daiktus, buvo u\xc5\xbedirbusi apie 3 milijonus .'